**Øistein Hølleland** (født 6. juni 1950 i Oslo) er norsk forfatter. Han debuterte med diktsamlingen *Vi lærte* i 1977. Diktene handler om Høllelands oppvekst på Oslos østkant, og oppvekstromanene *Vi er kamerater, vi* (1984) og *Morna, kamerat* (1987) har også klare selvbiografiske trekk. Flere av Høllelands dikt er tonsatt av Trond Granlund og innspilt på hans CD-er.

I siste halvdel av 1980-årene skrev Hølleland Tekniske Etaters Fagforenings jubileumsbok (*Under samholdets fane* (1987)) og jubileumsboken til Elektromontørenes forening (*Det historiske lys* (1989)). I 1994 var han medforfatter til Oslo Sporveisbetjenings Forenings jubileumsbok (*Bare trøkk på …*) der han blant annet skrev om sporveisbetjeningens mye omtalte, ulovlige streik i
1970.

Hølleland ble styremedlem i Ungdomslitteraturens forfatterlag (nå Norske Barne- og Ungdomsbokforfattere) i 1989, men tok over som formann året etter. I løpet av de seks årene han var formann, forhandlet foreningen blant annet gjennom et avtaleverk som sikret likestilling mellom skjønnlitterære utgivelser for barn og unge med skjønnlitteratur for voksne.

På begynnelsen av 1990-tallet skrev Hølleland lærebøkene til faget livssyn for grunnskolen bestående av bøkene *Mål og mening* (1991), *Valg og verdi* (1992) og *Tid og tanke* (1993). I 1994 kom første bok i en trilogi bestående av bøker som tar opp vanskelige og eksistensielle spørsmål (*Lines rom* (1994), *Ewas album* (1997) og *Idas øy* (1999)). I forbindelse med tusenårsskiftet skrev Hølleland boken *Tid* (1999), som kan ses på som en reise gjennom klokkenes og kalendrenes historie, industritid, drømmetid, religionenes syn på tid, relativitet og filosofi.

Fra slutten av 1990-tallet og utover på 2000-tallet har Hølleland skrevet over 20 bøker for barn og unge. Mange av bøkene har referanser utover Norges grenser, eksempelvis serien på tre bøker om og fra Australia (*Bumerang* (2003), *Drømmetid* (2004) og *Sydkorset* (2005)). Hølleland har gitt ut til sammen fjorten bøker i Cappelen Damms minileseløveserie, blant annet en serie om dyrene på savannen i Afrika og kattene i Roma. Disse utgivelsene er spilt inn som lydbok/nedlastbar lydfil med forfatter som innleser. Hølleland er mye brukt av skoler og utdanningsinstitusjoner i forbindelse med forfatterbesøk og skrivekurs.

23 år gammel ble Hølleland cand. mag. fra Universitetet i Oslo med fagkombinasjonen historie, sosiologi og nordisk arkeologi. I 1976 fullførte han Sagene lærerhøgskole, og virket fra samme år og frem til 1989 som lærer i Oslo kommune. Hølleland har ved siden av dette hatt en rekke verv innen norsk kulturliv. Han har blant annet vært sekretariatsleder i fellessekretariatet mellom Norske Barne- og Ungdomsbokforfattere, Norsk Oversetterforening og Norske Dramatikeres Forbund (NDF), nestformann i Norsk Forfatter- og Oversetterfond, hovedstyremedlem i Norsk Bibliotekforening (NBF) og leder i Norsk Forfattersentrums medlemsfond. På 1990-tallet ledet han et barnebokprosjekt i Zimbabwe i regi av Norad sammen med forfatteren Unni Nielsen (1942–2005).

I 2010 etablerte Hølleland Tussilago forlag. Forlaget var medlem av Forleggerforeningen fra 2016 til 2023. 

**Bibliografi**

* *Vi lærte* Gyldendal (1977)
* *Dans, kamerat!* Gyldendal (1979)
* *Erik, oppgang B, Norlisvingen 3* Gyldendal (1979)
* *Bruk hue, Erik* Gyldendal (1980)
* *Vi er kamerater, vi* Gyldendal (1984)
* *Morna, kamerat* Gyldendal (1987)
* *Under samholdets fane* (1987)
* *Det historiske lys* Pax Forlag (1989)
* *Siddiks hemmelighet* Tiden (1990)
* *Mål og mening* Cappelen (1991)
* *Valg og verdi* Cappelen (1992)
* *Tid og tanke* Cappelen (1993)
* *Bare trøkk på …* (medforfatter) (1994)
* *Lines rom* Damm (1994)
* *Ewas album* Damm (1997)
* *KZK* Gyldendal Tiden (1997)
* *Den herlige lukta av neshorn* Damm (1998); CD og lydfil, Damm (2002)
* *Idas øy* Damm (1999)
* *Tid* Humanist (1999)
* *Strutsefant* Damm (2000), CD og lydfil, Damm (2002)
* *Når elefanter gråter* Damm (2001), CD og lydfil, Damm (2003)
* *Større enn seier* Omnipax (2001)
* *Hilsen fra stjerna* Damm (2001), CD og lydfil, Damm (2003)
* *Georg og løvebrølet* Damm (2002), lydfil, Cappelen Damm (2016)
* *Bumerang* Damm (2003)
* *Vinci og jeg* Damm (2003), CD og lydfil, Lydbokforlaget (2004)
* *Kjenne på barten* Damm (2004), CD og lydfil, Lydbokforlaget (2004)
* *Drømmetid* Damm (2004)
* *Katten som trengte trøst* Damm (2004), lydfil, Cappelen Damm (2016)
* *Tusen kyss fra Maria* Damm (2005), lydfil, Cappelen Damm (2016)
* *Sydkorset* Damm (2005)
* *Som fuglene synger* Damm (2006)
* *Sindre flyr alene* Damm (2007), lydfil, Cappelen Damm (2016)
* *Spurvegutten. En julefortelling* Verbum (2007)
* *Sindre og Selma* Cappelen Damm (2008), lydfil, Cappelen Damm (2016)
* *Brevet til Selma* Cappelen Damm (2009), lydfil, Cappelen Damm (2016)
* *Den første hekken* Cappelen Damm (2009), lydfil, Cappelen Damm (2016)
* *Sindre og Selma tar toget* Cappelen Damm (2010), lydfil, Cappelen Damm (2016)
* *Det siste landet* Tussilago (2010)
* *Sindre og Selma og Sinnataggen* Cappelen Damm (2011), lydfil, Cappelen Damm (2016)
* *Vi lærte* Gyldendal, e-bok (2012)
* *Tigermannen* Tussilago (2013)
* *Dronning på King's Road* Tussilago (2016)
* *Venus-passasjen* Tussilago (2018)
* *Siste sjanse* Tussilago (2019)
* *Cathy og jeg* Tussilago (2021)
* ***Lydbøkene (CD og nedlastbar lydfil) er innlest av forfatter.***

**Podkaster**

Abdulrasec Gurnah, Annie Ernaux, Katherine Mansfield, Kongsberg bibliotek

Kilder
------

* Presentasjon av Øistein Hølleland i Forfatterkatalogen på Forfattersentrums nettsider

Eksterne lenker
---------------

* Øistein Hølleland på Tussilago forlag
* Øistein Hølleland på Cappelen Damm[*død lenke*]
* Øistein Hølleland på Aftenpostens forfatterindeks
* Øistein Hølleland om sin tid som formann i Norske Barne- og Ungdomsbokforfattere

  



|  |  |  |
| --- | --- | --- |
| Forgjenger:**Tore Tveit** | **Leder av Norske Barne- og Ungdomsbokforfattere**(1991–1996) | Etterfølger:**Per Olav Kaldestad** |

|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** VIAF **·** GND **·** LCCN **·** ISNI
 |